ΓΝΩΜΟΔΟΤΗΣΗ ΤΗΣ ΕΠΙΤΡΟΠΗΣ σύμφωνα με το άρθρο 251, παράγραφος 2μ τρίτο εδάφιο στοιχείο γ) της συνθήκης ΕΚ, επί των τροπολογιών του Ευρωπαϊκού Κοινοβουλίου στην κοινή θέση του Συμβουλίου σχετικά με την πρόταση ΟΔΗΓΙΑΣ ΤΟΥ ΕΥΡΩΠΑΪΚΟΥ ΚΟΙΝΟΒΟΥΛΙΟΥ ΚΑΙ ΤΟΥ ΣΥΜΒΟΥΛΙΟΥ σχετικά με την ασφάλεια των αεροσκαφών τρίτων χωρών που χρησιμοποιούν κοινοτικούς αερολιμένες ΠΕΡΙ ΤΡΟΠΟΠΟΙΗΣΕΩΣ ΤΗΣ ΠΡΟΤΑΣΗΣ ΤΗΣ ΕΠΙΤΡΟΠΗΣ σύμφωνα με το άρθρο 250, παράγραφος 2 της συνθήκης ΕΚ

2002/0014 COD

ΓΝΩΜΟΔΟΤΗΣΗ ΤΗΣ ΕΠΙΤΡΟΠΗΣ σύμφωνα με το άρθρο 251, παράγραφος 2, τρίτο εδάφιο στοιχείο γ) της συνθήκης ΕΚ, επί των τροπολογιών του Ευρωπαϊκού Κοινοβουλίου στην κοινή θέση του Συμβουλίου σχετικά με την πρόταση ΟΔΗΓΙΑΣ ΤΟΥ ΕΥΡΩΠΑΪΚΟΥ ΚΟΙΝΟΒΟΥΛΙΟΥ ΚΑΙ ΤΟΥ ΣΥΜΒΟΥΛΙΟΥ σχετικά με την ασφάλεια των αεροσκαφών τρίτων χωρών που χρησιμοποιούν κοινοτικούς αερολιμένες

1. Εισαγωγη

Το άρθρο 251 παράγραφος 2 τρίτο εδάφιο στοιχείο γ) της συνθήκης ΕΚ ορίζει ότι η Επιτροπή γνωμοδοτεί για τις τροπολογίες που προτάθηκαν από το Ευρωπαϊκό Κοινοβούλιο σε δεύτερη ανάγνωση. Η Επιτροπή παραθέτει κατωτέρω τη γνώμη της επί των 5 τροπολογιών που προτάθηκαν από το Κοινοβούλιο.

2. Ιστορικο

α) Στις 14 Ιανουαρίου 2002, η Επιτροπή διαβίβασε στο Συμβούλιο και στο Ευρωπαϊκό Κοινοβούλιο την πρότασή της για οδηγία (COM(2002) 8 τελικό - 2002/0014(COD)).

β) Η Ευρωπαϊκή Οικονομική και Κοινωνική Επιτροπή διατύπωσε γνώμη υπέρ της προτάσεως της Επιτροπής στις 17 Ιουλίου 2002.

γ) Η Επιτροπή των Περιφερειών αποφάσισε να μη διατυπώσει γνώμη.

δ) Στις 3 Σεπτεμβρίου 2002, το Ευρωπαϊκό Κοινοβούλιο, σε πρώτη ανάγνωση, διατύπωσε γνώμη που περιελάμβανε 19 τροπολογίες στην πρόταση της Επιτροπής.

ε) Στις 26 Νοεμβρίου 2002, σύμφωνα με το άρθρο 250 παράγραφος 2 της Συνθήκης, η Επιτροπή ενέκρινε τροποποιημένη πρόταση (COM(2002) 664 τελικό) στην οποία είχαν ενσωματωθεί εξ ολοκλήρου ή εν μέρει 13 τροπολογίες του Κοινοβουλίου, ενώ 6 τροπολογίες απορρίφθηκαν.

στ) Το Συμβούλιο καθόρισε την κοινή θέση του στις 28 Μαρτίου 2003.

ζ) Στις 9 Οκτωβρίου 2003, το Ευρωπαϊκό Κοινοβούλιο εξέδωσε ψήφισμα, σε δεύτερη ανάγνωση, το οποίο περιελάμβανε 5 τροπολογίες στην κοινή θέση.

3. Σκοποσ τησ προτασησ

Στόχος της πρότασης οδηγίας είναι να βελτιωθεί η ασφάλεια στις αεροπορικές μεταφορές εξασφαλίζοντας την πλήρη συμμόρφωση των αεροσκαφών τρίτων χωρών που χρησιμοποιούν κοινοτικούς αερολιμένες προς τα διεθνή πρότυπα ασφαλείας.

Προς το σκοπό αυτό, τα κράτη μέλη καλούνται να εξασφαλίσουν τη συλλογή και διάδοση πληροφοριών έτσι ώστε να υπάρχουν επαρκή στοιχεία για να αποφασίζονται τα μέτρα που είναι αναγκαία για την ασφάλεια του επιβατικού κοινού, καθώς και του πληθυσμού επί του εδάφους.

Προβλέπεται επιθεώρηση των αεροσκαφών τρίτων χωρών, της λειτουργίας τους και των πληρωμάτων τους, ιδίως όταν υπάρχει εύλογη υποψία ότι δεν τηρούνται τα διεθνή πρότυπα ασφαλείας. Εφόσον κριθεί απαραίτητο να εξασφαλιστεί άμεση ασφάλεια, απαγορεύεται η απογείωση του συγκεκριμένου αεροσκάφους και αποφασίζεται η λήψη και εφαρμογή ενδεδειγμένων μέτρων για τη διόρθωση των ανεπαρκειών που έχουν εντοπισθεί.

4. Γνωμη τησ Επιτροπησ επι των τροπολογιων του Ευρωπαϊκου Κοινοβουλιου

Το Ευρωπαϊκό Κοινοβούλιο ενέκρινε σε δεύτερη ανάγνωση 5 τροπολογίες στην κοινή θέση του Συμβουλίου.

Η Επιτροπή είναι σε θέση να δεχθεί εξ ολοκλήρου 2 τροπολογίες, εν μέρει 1 και κατ'αρχήν 1, με την προϋπόθεση ότι θα αναδιατυπωθεί.

Οφείλει, ωστόσο, να απορρίψει 1 τροπολογία εξ ολοκλήρου.

4.1. Τροπολογίες που έγιναν δεκτές από την Επιτροπή

Η Επιτροπή πιστεύει ότι οι τροπολογίες 2, 3, 4 και 5 συνιστούν ευπρόσδεκτες βελτιώσεις του κειμένου της κοινής θέσης.

4.1.1. Τροπολογίες που έγιναν δεκτές εξ ολοκλήρου (2 τροπολογίες).

Η τροπολογία 4 (στο άρθρο 11 πρώτο εδάφιο) επαναφέρει τη διετή προθεσμία για τη μεταφορά της οδηγίας στο εσωτερικό δίκαιο των κρατών μελών. Αυτό ήταν το χρονικό περιθώριο που είχε προτείνει αρχικά η Επιτροπή και το οποίο το Συμβούλιο τροποποίησε σε τρία έτη στην κοινή θέση του. Δεδομένου ότι οι συζητήσεις για την πρώτη πρόταση της Επιτροπής άρχισαν το 1997 και ότι έχει ξεκινήσει ήδη η διενέργεια ελέγχων διαδρόμου σύμφωνα με το πρόγραμμα SAFA (Αξιολόγηση της Ασφάλειας Ξένων Αεροσκαφών) υπό την αιγίδα της Ευρωπαϊκής Συνδιάσκεψης Πολιτικής Αεροπορίας, δύο έτη αρκούν για την προσαρμογή της νομοθεσίας των κρατών μελών.

Η τροπολογία 5 (στο άρθρο 13) μειώνει σε τέσσερα έτη το χρονικό περιθώριο για τη δημοσίευση της έκθεσης της Επιτροπής σχετικά με την εφαρμογή της οδηγίας. Στην κοινή θέση του το Συμβούλιο πρότεινε πέντε έτη. Η μείωση κατά ένα έτος θεωρείται λογική συνέπεια της προτεινόμενης στην τροπολογία 4 μείωσης της προθεσμίας για τη μεταφορά της οδηγίας στη νομοθεσία των κρατών μελών. Με τον τρόπο αυτό εξακολουθεί να υφίσταται χρονικό περιθώριο δύο ετών για την ανάλυση της εφαρμογής της οδηγίας.

4.1.2. Τροπολογία που έγινε δεκτή εν μέρει (1 τροπολογία).

Σκοπός της τροπολογίας 2 (στο άρθρο 6 παράγραφος 2) είναι συγκεκριμενοποιήσει περισσότερο τις απαιτήσεις για το περιεχόμενο της ετήσιας δημόσιας έκθεσης σχετικά με το πρόγραμμα επιθεώρησης, την οποία θα δημοσιεύει η Επιτροπή . Η Επιτροπή μπορεί να δεχθεί να διατίθεται η έκθεση αυτή και στα ενδιαφερόμενα μέρη του τομέα καθώς και να λαμβάνονται υπόψη όλες οι διαβιβαζόμενες πληροφορίες. Ωστόσο, η απαίτηση σύμφωνα με την οποία η έκθεση αυτή πρέπει να είναι επιδεκτική μιας και μόνο ερμηνείας δεν είναι δυνατόν να γίνει δεκτή δεδομένου ότι η ερμηνεία είναι πάντα υποκειμενική και συνεπάγεται διαφορετικές απόψεις. Πέραν τούτου, η δημοσίευση εκτιμήσεων για την ύπαρξη αυξημένων κινδύνων ως προς την ασφάλεια των επιβατών, οι οποίες βασίζονται αποκλειστικά σε εκθέσεις επιθεωρήσεων, μπορεί, σε ορισμένες περιπτώσεις, να βλάψει αδικαιολόγητα συγκεκριμένους αερομεταφορείς ή κράτη ενώ είναι δυνατόν να συμβεί ατύχημα σε άλλο αεροσκάφος για το οποίο διατίθενται άμεμπτες εκθέσεις επιθεώρησης. Η Επιτροπή δεν είναι επομένως σε θέση να δεχθεί το δεύτερο μέρος της εν λόγω τροπολογίας.

4.1.3. Τροπολογία που έγινε δεκτή κατ'αρχήν, με την προϋπόθεση ότι θα αναδιατυπωθεί (1 τροπολογία).

Σκοπός της τροπολογίας 3 (στο άρθρο 9 στοιχείο β) είναι να αποκαταστήσει τη θέση της Επιτροπής όταν προτείνει μέτρα κατά των αερομεταφορέων ή των κρατών που δεν εφαρμόζουν τα διεθνή πρότυπα ασφαλείας. Ωστόσο, για λόγους συνέπειας με τη διαδικασία επιτροπής που αναφέρεται στην παράγραφο αυτή, η Επιτροπή θα παρεμβάλει τη φράση "να συστήσει να επεκταθούν" μεταξύ των λέξεων "εξάλλου" και "σε ολόκληρη".

4.2. Τροπολογία που απερρίφθη από την Επιτροπή

Η τροπολογία 1 (στο άρθρο 5 παράγραφος 2) προβλέπει ότι οι εκθέσεις των κρατών μελών πρέπει να τίθενται στη διάθεση όχι μόνο της Επιτροπής αλλά και της Ευρωπαϊκής Υπηρεσίας για την Ασφάλεια των Αερομεταφορών (EASA). Αν και η Επιτροπή συμφωνεί με την άποψη ότι ο EASA θα πρέπει να ενημερώνεται για τα αποτελέσματα των επιθεωρήσεων που διενεργούνται στους αερολιμένες της Κοινότητας, ενόσω εκκρεμεί η έγκριση τροποποίησης του κανονισμού 1592/2002 για την ίδρυση του οργανισμού αυτού, το συγκεκριμένο θέμα δεν εμπίπτει στις αρμοδιότητές του. Ως εκ τούτου, η Επιτροπή δεν μπορεί να δεχθεί την τροπολογία αυτή.

5. Συμπερασμα

Σύμφωνα με το άρθρο 250 παράγραφος 2 της συνθήκης ΕΚ, η Επιτροπή τροποποιεί την πρότασή της όπως προαναφέρεται.